khistorydata/jeongjo-sjw-relations huggingface dataset:
정조 23년
李冕膺啓曰新除授承旨李尙度以前任昌原府使方在解由未出中何以爲之敢稟傳曰勿施前望單子入之
정조 23년
以考喧都事徐有敎拿處傳旨傳于徐英輔曰今番則分揀
정조 23년
徐英輔以兵曹言啓曰觀旂橋屛門牌將懲治事奉承下敎矣當該牌將御營廳哨官金億嚴棍十度後汰去之意敢啓傳曰知道汰去則分揀可也
정조 23년
己未七月十七日卯時上詣景慕宮秋展謁擧動入侍時行都承旨李冕膺左承旨洪義浩右承旨鄭尙愚右副承旨徐英輔同副承旨金羲淳記事官柳台佐假注書呂東植記注官金景煥承膺祚直提學李冕秀檢校直閣沈象奎金近淳以次侍立訖時至通禮跪啓外辦上具翼善冠衮龍袍乘輿出交泰門永淸門明政門通禮跪啓請降輿上降輿乘輦藥房都提調李時秀進奏曰朝候猶熱連次勞動聖體候若何上曰一樣矣上曰不爲仕進承旨許遞前望單子入之待下批牌招出駕前下敎大駕仍進發侍衛諸臣以次隨駕出弘化門侍衛諸臣及百官以次隨駕路由館峴至觀旂橋通禮跪啓請下輦上下輦步過乘輦命入祗迎儒生擧案敎曰如此暑節若是多會當爲應製而値熱未果稍待生涼當行到記及七夕製此意諭於儒生也英輔承命分付仍進發至宮大門外通禮跪啓請降輦上降輦乘輿由東夾門入通禮跪啓請降輿上降輿入御齋殿少頃通禮跪啓外辦上改具冕服以出通禮跪啓請執圭冕膺跪進圭上執圭詣版位引儀唱行禮上行再拜禮訖仍詣宮內奉審訖命設布帳仍入役軍工匠等始役命戶曹堂郞禮工判入來同爲看役台佐承命出傳戶曹判書趙鎭寬工曹判書黃昇源禮曹判書徐龍輔戶曹正郞李良會入來上入御齋殿改具翼善冠衮龍袍出詣階上親審始役敎曰午前可以訖役矣時秀曰然矣上曰初嚴爲之賤臣承命出傳上曰簷端之瓦須令整齋好矣本宮提調鄭民始曰當依宗廟從便修改例爲之矣上曰雨漏處則無之乎民始曰無之矣上曰二嚴爲之台佐承命出傳上曰今番之風果無所妨於穡事耶時秀曰此時之風稍妨於早粟而畓穀則無損矣上曰昨日之雨纔爲寸餘不至太過幸矣民始曰然矣上曰承旨前望以左通禮李顯默落點矣仍命顯默進前敎曰通禮果爲已入於承旨望耶顯默曰新經準職故未入於前望矣上曰然乎勿施爲可而此通禮與右相爲抄啓同官而尙在綠袍可謂沈屈矣時秀曰果然矣上曰三嚴爲之賤臣承命出傳上曰俄於出宮時見之則明政殿庭磚石不可不修築而水道亦不疎通今日畢役後戶房承旨與戶曹堂郞同爲看審仍爲修築疏導之地可也仍命尙愚仍留檢飭仍命通禮前導通禮跪啓外辦上出神門通禮跪啓請乘輿上乘輿出宮大門通禮跪啓請降輿上降輿乘輦還至觀旂橋通禮跪啓請下輦上下輦步過乘輦敎曰儒生應製今日設行爲好乎將待生涼爲好乎問於儒生依願回奏也英輔承命出問回奏曰姑待生涼爲好云矣仍進發英輔曰衛外擊錚自有禁飭而觀旂橋下輦所咫尺之地有此鄕民之肆然冒犯該營大將推考警責考喧都事所當重勘而本院請推之外無他可施之罰何以爲之乎上曰御將纔因他事記過而考喧都事拿處可也出擧條路由館峴敎曰日熱如此比至弘化門外駕前後軍兵竝爲解送可也入弘化門命下標信解嚴入明政門永淸門交泰門還內諸臣以次退出
정조 23년
己未七月十七日午時上御便殿軍士房承旨入侍來待諸臣同爲入侍時右副承旨徐英輔假注書呂東植記事官金珍恪記注官承膺祚水原留守徐有隣以次進伏訖上敎有隣曰卿於何日上來而何當下去耶有隣曰再昨上來而明當下去矣上曰府內雨澤及農形果何如有隣曰雨澤近則周洽而農形可占大登矣上曰明政殿庭修治之役如已始之戶房承旨卽爲歸院可也賤臣承命出傳仍命退諸臣以次退出
정조 23년
行都承旨李集斗坐行左承旨金履翼未肅拜右承旨洪義浩坐直左副承旨鄭尙愚坐右副承旨徐英輔坐同副承旨金羲淳坐直注書柳台佐病一員未差假注書洪命周未入來呂東植仕直事變假注書安益謙仕
정조 23년
傳于徐英輔曰諸承旨持公事入侍
정조 23년
洪義浩啓曰新除授右副承旨兪岳柱卽爲牌招何如傳曰允
정조 23년
傳于金羲淳曰違牌承旨許遞前望單子入之待下批牌招察任
정조 23년
承旨前望單子入之金履翼落點
정조 23년
傳于金羲淳曰前假注書洪命周仍察上注書之任
정조 23년
徐英輔以兵曹言啓曰五衛將張顯慶卜台鎭除授後在外過限未上來五衛將徐有龍身病猝重無望供職宿衛輪番之任不可久曠竝改差何如傳曰允
정조 23년
己未七月十八日午時上御重熙堂諸承旨持公事入侍時右副承旨徐英輔假注書呂東植記事官金珍恪記注官承膺祚以次進伏訖上曰公事爲幾度英輔曰只有推考房公事一度而臣以代房持入矣上曰入之命書榻敎曰都承旨聞有親病許遞前望單子入之待下批牌招察任仍命退承史以次退出
정조 23년
行都承旨李集斗坐行左承旨金履翼坐直右承旨洪義浩坐左副承旨李翊模坐直右副承旨徐英輔坐同副承旨金羲淳坐注書柳台佐病一員未差假注書洪命周仕呂東植仕直事變假注書安益謙仕
정조 23년
李集斗啓曰來二十一日輪對取稟傳曰當次人受點後日次來待
정조 23년
李集斗啓曰左副承旨鄭尙愚今日不爲仕進卽爲牌招何如傳曰許遞前望單子入之待下批牌招察任
정조 23년
李集斗啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮何以爲之敢稟傳曰謹當親行而雨勢姑無霽意闕字牌奉來不可沾濕更觀明日該房微稟
정조 23년
以漢城府人家頹壓別單傳于金羲淳曰恤典令該廳卽爲分給事分付
정조 23년
金羲淳以內醫院都提調意啓曰濟州牧年例封進藥材十三種內靑皮枳殼枳實等三種全數闕封三種之材初非稀貴之物商舶私貿依舊絡續而莫重御藥所用連年闕封者事體道理俱極可駭該牧使曺命楫爲先罷職其罪狀令該府拿問重勘三種藥材各別極擇從速準數封進之意嚴飭分付何如傳曰允
정조 23년
金履翼以賑恤廳言啓曰南部鑄字洞契任掌宋在壽今月十六日本洞路傍得一歲遺棄男兒同里居私婢興梅欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 23년
己未七月十九日辰時上御誠正閣諸承旨持公事入侍時行都承旨李冕膺行左承旨金履翼右承旨洪義浩右副承旨徐英輔同副承旨金羲淳假注書洪命周呂東植記注官金景煥承膺祚檢校直閣沈象奎以次進伏訖冕膺讀奏京畿監司徐鼎修狀啓雨澤事廣州留守金思穆狀啓雨澤事義浩讀奏京畿監司徐鼎修啓本楊州牧殺獄罪人咸奉連獄事査實馳啓事黃海監司曺允大啓本徒年罪人金限滿令該曹稟處事全羅監司趙宗鉉啓本徒年罪人趙龜錫放送事分書判付訖履翼等以無公事先退英輔曰卽伏見濟州牧使曺命楫狀啓則以進上所封靑皮枳殼枳實不得封進爲辭矣三種藥料自是緊需商舶私賣聞亦如前而守臣則每以稀結闕封之意無難登聞揆以事體萬萬駭然原狀啓今方還下送自本院亦當草記請勘而該牧使曺命楫爲先從重推考何如上曰依爲之出擧條敎象奎曰太僕所在文蹟果有可據者乎象奎曰略有所存而多是節目間事矣上曰孝廟朝御製懸板及先朝備忘記俱在太僕云然否象奎曰然矣上曰其中有屬於馬經者詳細考出以爲編入之地也仍命先退義浩曰禁府公事判堂出仕間令次堂擧行事命下矣此不必仍爲定式只於今判堂時如是擧行乎上曰唯仍命退承史以次出
정조 23년
己未七月十九日辰時上御便殿軍士房承旨入侍來待諸臣同爲入侍時右副承旨徐英輔假注書呂東植記注官金景煥承膺祚一提學鄭民始司僕提調徐龍輔直提學李晩秀以次進伏訖民始曰三庚已過猶有熱意日間聖體候若何上曰日熱果爲難矣上曰雨意尙未開霽或無太過之慮耶民始曰今若卽晴則亦爲好雨而日候猶蒸熱未知何時的霽矣上曰馬經方欲刊行卿等須與諸文臣詳義博考善爲釐正之地好矣大抵我國馬政甚爲疎略名以馬醫者全不知方此豈成說乎民始曰然矣或聞將臣言則司僕馬醫間或粗曉而各軍門馬醫則甚至有不知着鐵之法者誠駭然矣上曰本寺則果有可據文蹟而調馬法亦有謄錄乎龍輔曰本寺略有冊子而皆是鳩合散秩無一統文字至於調馬謄錄亦無可據者矣上曰筵退後詳細考閱善爲編入之地也民始曰分排件數及物力容入亦當磨鍊爲之乎上曰從便議定可也仍命退諸臣以次退出
정조 23년
己未七月十九日午時上御便殿右承旨入侍時右承旨洪義浩假注書呂東植記注官金景煥承膺祚以次進伏訖上曰鑄字所來待閣臣及抄啓文臣入侍賤臣承命出傳與檢校直閣沈象奎抄啓文臣洪奭周偕入進伏上曰抄啓諸文臣使之來待所下陸律圈批以入可也仍命退諸臣以次退出
정조 23년
行都承旨李集斗齋宿行左承旨金履翼齋宿右承旨洪義浩齋直左副承旨徐英輔齋直右副承旨金羲淳齋宿同副承旨李顯默齋宿注書柳台佐病一員未差假注書洪命周齋宿呂東植齋直事變假注書趙碩章仕
정조 23년
藥房都提調李時秀提調李得臣副提調徐英輔啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
徐英輔啓曰備邊司郞廳來言今日賓廳日次而望拜禮齋戒相値不得來會云矣敢啓傳曰仍爲來會
정조 23년
傳于金履翼曰左承旨入侍
정조 23년
吏曹堂上前望單子入之參判閔台爀參議李翊模落點
정조 23년
徐英輔啓曰事變假注書安益謙身病猝重勢難察任今姑改差何如傳曰允
정조 23년
安益謙改差代以趙碩章爲事變假注書
정조 23년
李集斗啓曰明日奉室望拜禮爲之事命下矣齋宿處所以何處爲之乎敢稟傳曰集成門近處當齋宿軍士房承旨入來其外永肅門外入接可也
정조 23년
以右議政李時秀掃墳呈辭傳于金羲淳曰給由馬澆奠床備給
정조 23년
傳于金羲淳曰草記不過體例間事承文院前提調洪良浩分揀
정조 23년
備邊司薦望以林蓍喆爲濟州牧使李羲甲爲義州府尹
정조 23년
李集斗啓曰明日望拜禮時九卿當爲進參而行刑曹判書李祖源行判尹李秉鼎右參贊權裕病不進倂卽牌招以爲淸齋之地何如傳曰許遞
정조 23년
徐英輔以都摠府言啓曰副摠管李鎭復以漢城府左尹本府坐起晝仕出去而逐日赴坐煩稟未安入番間除草記往來之意敢啓傳曰本職許遞可也
정조 23년
兵曹口傳政事護軍李鎭復單付
정조 23년
徐英輔以兵批言啓曰訓鍊院正前望中在京無故人只有二人以二望擬入之意敢啓傳曰知道
정조 23년
有政吏批行判書金文淳進參判閔台爀牌不進參義李翊模式暇右副承旨金羲淳進以李周顯爲承旨尹長烈爲大司諫李顯默爲執義鄭景祚爲司諫崔禧延爲掌令權文度洪宅夏爲持平金履載爲獻納鄭澣李海淸爲正言李垿爲校理蔡弘履爲知敦寧申大顯爲左尹鄭大容爲右尹尹光普爲禮曹參議丁範祖爲藝文提學申錫老爲敦寧判官李運祥爲軍器判官前牧使李東稷通訓今陞通政復資事承傳掌樂主簿洪赫尙衣主簿林周喆相換成均博士二單金致礪金瑥學錄單韓學周濟州牧使單林蓍喆義州府尹單李羲甲
정조 23년
兵批判書李在學進參判朴基正入直參議朴奎淳參知閔昌爀病左副承旨徐英輔進啓曰忠淸水使今當差出而擬望之人乏少未準朔禁軍將竝擬何如傳曰允以兪漢謨爲同知姜彝正爲副摠管金珠淵具達遠李性淵爲五衛將李石求爲訓鍊正鄭魯誠爲武兼曺錫中爲文兼李顯宅爲忠淸水使姜彙喆爲三陟營將千圭錫爲阿耳僉使張至冕爲北評使明月萬戶單鄭觀輝李邦城爲壯勇外營衛將護軍李冕膺姜彝正李得濟副護軍李義鳳李祉永兪漢寧兪岳柱金翰東鄭尙愚副司直尹羽烈李萬勞李益恢李垿李廷璞副司果尹涵嚴思彦金履載以上竝單付李成德爲訓鍊僉正韓景麟爲蒜山僉使三陟營將姜彙喆今加折衝加資事啓下李集斗啓曰今日齋宿承旨當爲備員而右副承旨李周顯時在全羅道全州地合有變通之道何以爲之敢稟傳曰許遞
정조 23년
吏批再政以李顯默爲承旨金銑爲副修撰李致中爲右參贊申思運爲刑曹判書金翊休爲判尹尹涵爲吏曹正郞安策爲左通禮洪元燮爲司僕正李藎模爲尙衣別提李靖模爲戶曹正郞李東冕爲吏曹佐郞柳之羽爲禮曹正郞
정조 23년
李集斗啓曰今日齋宿承旨當爲備員新除授同副承旨李顯默卽爲牌招以爲淸齋之地何如傳曰允
정조 23년
李集斗啓曰明日望拜禮時九卿當爲進參新除授右參贊李致中刑曹判書申思運判尹金翊休竝卽牌招以爲淸齋之地何如傳曰允
정조 23년
李集斗啓曰明日望拜禮時兩司長官及侍臣當爲進參今日政新除授臺諫竝待下批牌招以爲淸齋之地何如傳曰允
정조 23년
以大司諫尹長烈司諫鄭景祚獻納金履載正言李海淸牌不進罷職傳旨傳于洪義浩曰只推其中抄啓文臣許遞館官仍任九卿中在外及違牌人員亦爲許遞前望單子入之待下批牌招使之備員淸齋
정조 23년
漢城判尹前望單子入之金載瓚落點
정조 23년
刑曹判書前望單子入之李得臣落點
정조 23년
臺諫前望單子人之執義曺允遂獻納南履翼正言李東冕落點
정조 23년
傳于徐英輔曰懸頉摠管許遞令該曹口傳差出
정조 23년
兵曹口傳政事以宋銓尹得逵爲副摠管
정조 23년
正言鄭澣啓曰臣儱侗譾劣言責之任本不近似而頃叨憲職懲討方殷三司諸臣退自閤外顒俟處分之際修撰韓用鐸徑尋鄕路僚議峻發聯陳官箴之義矣及夫用鐸疏批之下誨責截嚴臣亦聯疏中一人惶恧交切靡所容措間者復叨柏府除旨未卽引避旋蒙恩遞且感且惶惟思自靖迺者薇垣新命遽下此際望拜隔宵天牌臨召臣怵畏義分雖不得不章皇出肅而顧臣區區私義豈敢以頃者一遞謂伸廉隅乃敢晏然仍冒於臺次乎請命遞斥臣職答曰勿辭亦勿退待
정조 23년
徐英輔以兵曹言啓曰明日奉室行禮時侍衛軍兵及墻外環衛軍兵當爲磨鍊而丙辰年則外各營入直軍除營直訓將率領環衛今年則訓局軍五哨排立挾輦軍連以金虎門入直軍四十名磨鍊槍劍軍置之矣今番則何以爲之乎敢稟傳曰環衛軍依丙辰年例餘皆依近例可也
정조 23년
徐英輔以御營廳言啓曰今七月二十一日大駕詣奉室行禮時依兵曹節目新營入直軍三十二名內除營直五名實二十七名依例除標信除出入直千摠梁埉哨官沈能壽領赴于訓鍊都監都領陣而解嚴後還爲入直之意敢啓傳曰知道
정조 23년
洪義浩以義禁府言啓曰濟州前牧使曺命楫令該府拿問重勘事傳旨啓下矣曺命楫時在任所云依例發遣府書吏交代後拿來何如傳曰允
정조 23년
李顯默以賑恤廳言啓曰漢城府民家頹壓別單判付內恤典令該廳卽爲分給事命下矣中部字內完少頹多一戶布一疋東部字內全家頹壓二戶各錢二兩西部字內完少頹多三戶各布一疋合錢四兩布四疋恤典依例分給之意敢啓傳曰知道
정조 23년
行都承旨李集斗坐行左承旨金履翼坐右承旨洪義浩坐左副承旨徐英輔坐直右副承旨金羲淳坐直同副承旨未差注書柳台佐病一員未差假注書洪命周仕呂東植仕直事變假注書趙碩章仕
정조 23년
金羲淳啓曰來二十五日朝參日次矣敢稟傳曰停
정조 23년
洪義浩啓曰新除授執義曺允遂方在罷散中何以爲之敢稟傳曰敍用
정조 23년
傳于金履翼曰戶房承旨與禮曹堂上戶曹郞廳依定式馳詣宣武祠奉審摘奸以來
정조 23년
傳于金履翼曰未下直守令當日辭朝
정조 23년
李集斗以成均館行大司成意啓曰本館入直自辟郞廳外凡郞毋敢入直若有代員替直之事則依下都監郞官例草記代直事曾有定式矣司成李錫夏身病危劇呈旬有日直講未差典籍李海淸未肅拜時無入直之員以他郞官姑爲代直何如傳曰未差之代令該曹口傳差出待下批與未肅拜者使之肅拜入直可也
정조 23년
吏曹口傳政事以韓用鐸爲直講典籍李海淸仍任事承傳
정조 23년
洪義浩啓曰不卽入來侍臣事過後禁推事命下矣掌令崔禧延持平洪宅夏獻納南履翼正言鄭澣依定式遞差傳旨捧入之意敢啓傳曰生疎所致今番則姑爲分揀
정조 23년
以高宅謙曺錫中金熙周禁推傳旨傳于鄭尙愚曰其中玉堂高宅謙金熙周初當之致生疎似然豈比於曺錫中乎分揀
정조 23년
執義曺允遂啓曰新除授掌令洪彦燮時在京畿積城地持平權文度時在慶尙道安東地請竝斯遠乘馹上來事下諭答曰依啓
정조 23년
以漢城府民家頹壓別單傳于金履翼曰恤典令該廳卽爲分給事分付
정조 23년
疊以漢城府民家頹壓別單傳于金履翼曰恤典令該廳卽爲分給事分付
정조 23년
掌令崔禧延持斗洪宅夏獻納南履翼正言鄭澣啓曰臣等俱以無似猥叨見職適値動駕之時他不暇顧章皇出肅而不善周旋班次失儀至承禁推之敎繼以有分揀之命臣等慙惶轉甚無地自容以此情踪豈可以仍冒於臺次乎請命遞斥臣等之職答曰勿辭亦勿退待
정조 23년
鄭尙愚啓曰掌令崔禧延持平洪宅夏獻納南履翼正言鄭澣避嫌承批之後不爲傳啓直爲出去事甚未安竝推考何如傳曰允豈有如許道理乎旣不禁推則雖古之臺諫不可因此處義更爲牌招使之卽爲入來傳啓可也
정조 23년
以曺錫中囚單子判付內念舊之意姑爲放送爲良如敎
정조 23년
同副承旨李顯默疏曰伏以臣姿本鹵莽跡又孤畸偏沐陶甄之澤屢荷湔拂之私出入三司已多年所而樗散之材文質無當愚拙之性歷揚踰分榮途進步實非始望之所期而日前鴻臚昵侍之際聖念特軫其淹倒恩諭迥出於尋常臣咫尺承聆不覺感淚之被面卽者銀臺寵除曲費造化緋玉生輝天牌儼臨臣於是叩謝爲急冒沒趨膺時値淸齋未敢言私而右承旨臣洪義浩臣之姨從弟也相避之法在下當遞玆敢援例陳籲伏乞聖明亟許遞改以存公格千萬幸甚臣無任云云答曰省疏具悉疏辭下該曹稟處
정조 23년
吏曹啓目粘連觀此承政院同副承旨李顯默上疏則以爲右承旨臣洪義浩卽臣之姨從弟也相避之法在下當遞亟許遞改以存公格亦爲白有臥乎所相避之法在下當遞似當許遞是白乎矣邇列之臣所帶遞仍當否臣曹不敢擅便上裁何如啓依回啓施行爲良如敎
정조 23년
皇朝人子孫忠臣子孫參班儒生應製榜賦二下幼學申溶父大壽生父大成三上幼學黃鐸父載復金在源父斗秋詩三上幼學金履秀父直行詔三中進士李鍾夏父世璞賦三中一幼學李相斗父得英三中生員任壽益父尙淹幼學金致益父思訥業儒金敏淳父履信詩三中前察訪金獻行父智謙生員尹爔父昌柱生父亨柱前學官李廷年父獻慶賦草三中幼學金遠根父道淳詔三下生員金愚淳父履命生父履魯前縣監李厚老父烿賦三下幼學李濟翼父台鉉生員李道明父延穆生父延忠進士任尙泰父致寬詩三下幼學洪穉圭父元燮詔草三下幼學洪秉一父益弼生父昌海賦草三下幼學金善根父魯淳前都事李台峻父克敬幼學南正容父益祚進士金履祜父在行生父宅行幼學田益龍父德雨兪碩柱父漢直進士曺錫倫父羽振幼學宋天圭父煥章幼學李濟敬父國昌生父鼎昌詩草三下幼學金獻觀父大壽詔違幼學許調父晙兪民柱父漢葛兪文柱父漢葛
정조 23년
傳于李集斗曰今年何年風泉之感尤切於是年而今日卽神皇諱辰也祗謁奉室與皇朝人子孫忠臣後裔禮成望位榛苓之思愾我寤歎向者適値憫旱製射之退行旣有設言於儒生武士等所以不憚炎暑分所親試於朝宗門及北營也賦居首二下贈吏曹判書申㬅玄孫幼學申溶詩居首三上文忠公金尙容六代孫幼學金履秀詔居首三中贈參判李惇敍五代孫進士李鍾夏各新印春秋一件賜給柳葉箭優等忠肅公趙廷翼六代孫哨官趙台錫按察使王楫七代孫守直官王胤錫各尙方弓一張賜給其餘製射入格人依書下分等施賞而取見參班擧案三學士後孫中洪尹兩學士家無在官者吳學士家亦無直派人有職者可謂近古未有是豈無論支嫡年限之受敎遵行之意乎令吏曹詳問各家草記因此又見之宋文正家京外職無一人從宦者亦豈成說一體訪問其直孫以聞曾聞曺文忠家祠版代遠之致將無寄寓之所云亦令禮曹詳問主家草記昔在先朝建閣於兩闕槐院近處敬奉皇朝詔勅因院廨頹圮巋然一閣在路傍甚妨於觀瞻此不過一間屋宇撤此構彼不至役鉅且於皇壇之東旣有奉室則於其西壝外側階仍舊間架移建妥奉允合於事理令度支問于禮曹卜吉擧行
정조 23년
忠良子孫應製御題聞勅勒歌願得鐵衣三萬騎賦幼學申溶二下倚菊枕兮寤歌發昔夢於從征浣花溪而水波石帆村而秋聲邊調冷以鐵衣騰萬騎於心中鬱抗憤於三拍聊志願之一攄生余晩於南渡萬里志於平胡兵窮山而讀歸劍秋燈而看罷河未淸而髮白抱壯圖而低徊秋風動於塞曲送勅勒之寒天陰山高而積雪野家漠而無人聲聲和於牧笛邊馬顧而不行貫歷覽其中調動志思之昴昴倘天心之悔禍繄秋氣之方盛風之高而草肥此其時於用兵不草草之志氣擬多多之戎馬以十萬而橫行何樊師之怯也如雪衣而欲拂古月衰而可摧兵如得於手下願滿萬而三之天山北而視塊大漠南而無庭秋思壯於塞夜志不老於衰翁牛羊散於曲中兵馬點於心頭天兵下而孰御胡馬驕而將掃軍過河而莫呼楫渡江而將誓前宵夢於洛陽又萬家之繁華凭風傳於北調筮月捷於南歸中州漭以舊墟願一擧而重恢疇荊卿之入秦我驃騎之出塞愀黃塵兮十丈廓一蕩於他時登遺史而浩唱感陸老之奇志身老大之丈夫計匡恢之謀猷拚璇題而罄折仰聖意之攸寓同題詩幼學金履秀三上月夜鼓角何悲壯河山擧目腥塵多驅車欲鬪疏勒風飮馬將向長城波東征壯志尙未已讀兵窮山幾回過江山半壁我宋否鐵衣花溪秋淚沱吹笳夢回擊胡陵酹劍風傳入秦軻軍書草來蜀山雪老夫雄拳中夜磨天山山下見牛羊一曲長歌起於何中原已矣半入胡上國嗟乎今食蛇楡關數闋復激我鐵木風塵宋山河雄心起拂雪色衣榻外春睡難容他誰憐李將臥縱馬更憶淮城驚起鵝藤牀曉日已草檄三萬軍容鳴鼓鼉胸中萬甲十載藏枕菊菰窓亦枕戈三千可期衛生功十萬今宜樊子詑蒼天爲我借一便鐵騎長驅苜蓿阿悲歌曲曲激膽來斗酒十千沽村婆龍泉怒吼慷慨志欲磨陰山山不峩吾兵大呼一當百奪取龍堆肥駱駝千秋爲惜未捷淚不平雄圖亦一歌擬皇朝贈金應河遼東伯詔進士李鍾夏三中皇帝若曰赴難捐生人臣所以秉執褒忠奬節國家所以維持玆推贈爵之恩庸表取熊之美朕惟在昔多難之世蓋鮮殉國之人炳丹心於睢陽唐只有巡遠數子瘞碧血於燕市宋僅得天祥孤忠嗟乎今五胡中華慨然無一介義士憫土宇之蹙蹙莫遏秦戎之憂眷侯服而寥寥誰敵周王之愾惟卿起跡左海之國奮身深河之征效義旅勤王之誠裹革壯志痛豎子投降之習隕首初心奉命危難間俄傳渡鴨水之報誓令氛祲靜方待畫麟閣之功那知晉帥之喪元乃在漢兵之不利已矣箭折而弓破固知天之亡非戰罪焉居然檣傾而楫摧孰與予攸往求朕濟也男兒死耳不屈在卿身則雖榮邦國殄瘁云亡顧朕心而隱痛仍念崇奬之道合施貤贈之規生世勳名縱負萬戶侯之坐享死後褒恤寧惜三等爵之追封玆贈金應河以遼東伯斯奚但勸忠之謨抑亦表立殣之地想柳下死綏之義何可忘諸畀遼左仗鉞之方此所誌也無愧果卿之死河朔足樹一代之風聲殆同介子之環綿山應入千載之指點於戲若非將軍之辦死幾乎寡人之無臣惟其英魂義魄之褒揚備載丹綸十行之旨從此忠臣烈士之激勸庶扶紅羅一髮之危故玆詔示想宜知悉
정조 23년
己未七月二十一日卯時上詣皇壇望拜禮入侍時行都承旨李集斗行左承旨金履翼右承旨洪義浩左副承旨徐英輔右副承旨金羲淳同副承旨李顯默假注書洪命周呂東植記注官金景煥承膺祚一提學鄭民始直提學李晩秀檢校直閣沈象奎金近淳檢校待敎李存秀以次侍立訖命英輔入侍命書榻敎曰皇朝人子孫忠臣子孫行禮後當試射卽爲分付仍命退時至通禮跪啓外辦上具翼善冠衮龍袍乘輿出集成門藥房都提調李秉模進奏曰暑日勞動聖體候若何上曰一樣矣仍進發侍衛諸臣以次隨駕至齋殿門外通禮跪啓請降輿上降輿入御齋殿命集斗與晩秀入侍敎晩秀曰向來御製及賡韻當板揭於齋殿御製則卿其書進賡韻則令宰臣李書九書之可也仍命退上改具冕瑬冠衮袍出齋殿門入朝宗門冽泉門敎曰今日參班人皆持紙筆及弓矢事向有下敎矣果爲持來乎問之也義浩承命問回奏曰果爲持入云矣上曰行禮後儒生待令于齋殿門外擧子待令于北營可也上曰侍臣今始入來誠駭然矣命書駕前下敎曰不卽入來侍臣事過後禁推仍詣奉室前引儀唱行禮上行四拜禮訖命守直官開奉室門詣第一室奉審次詣第二室第三室奉審如儀訖仍詣壇上奉審訖降詣壇西敎曰敬奉閣若移奉於此則誠好矣民始曰果然矣命戶曹堂郞入侍賤臣承命出傳戶曹判書趙鎭寬正郞李良會入來敎鎭寬曰敬奉閣果令郞廳奉審以來乎鎭寬曰然矣上曰若令移建則基地無狹窄之慮乎鎭寬曰基地則有餘矣上曰役事當擇吉爲之而今日若爲吉日則本閣所奉誥勅文書姑爲權奉於齋殿仍爲始役爲好令觀象監提調問於日官以奏可也民始承命出問回奏曰問於日官則今月二十四日爲吉云矣上曰唯仍敎曰誥勅移奉之時當用龍亭及儀仗招致守僕問其有無及件數多少可也集斗招問守僕守僕不能詳對命集斗奉審以奏集斗承命出回奏曰只有香亭一件矣上曰誥勅文書旣是槐院所掌移奉之時必多擧行之事大提學已爲分揀今則行公乎晩秀曰提調時事雖已分揀而吏判時事尙未蒙敍矣命書駕前下敎曰前吏曹判書洪良浩罪名分揀仍出冽泉門入御幕次命履翼義浩入侍命書御題擬皇朝封金應河遼東伯詔聞勅勒歌願得鐵衣三萬騎詩賦同題押歌字限午正敎曰左承旨持此御題詣齋殿門外設場收券以來也履翼承命出上出御幕次通禮跪啓請乘輿上乘輿出拱北門至北營通禮跪啓請降輿上降輿陞殿命入擧子試射命書榻敎曰皇朝人子孫忠臣子孫試射時試官兵判禁將僉知金處漢宣傳官金植武兼南必秀爲之仍敎曰考試須分所爲之而十六人以上兵判主試十七人以下禁將主試可也命入呼名官英輔跪啓宰樞執鼓上入御小次命集斗持行禮時參班擧案入侍敎曰三學士及尹文正家子孫立朝者錄入也試射訖上出御陞座英輔跪啓拾箭擂鼓仍奏曰應試入格多有追入者間或不入試記而入於擧案中何以爲之乎上曰依擧案施行可也命侍衛退出上下殿通禮跪啓請乘輿上乘輿進發入拱北門義浩曰拱北門內下排及行步席不卽排設事甚駭然當該司鑰令攸司科治何如上曰遮帳之敎迷劣者認以爲乘轎直過也當該司鑰自本院捉來姑先嚴飭可也出擧條司鑰始爲排設通禮跪啓請降輿上降輿命戶判進前敎曰敬奉閣移建擇日當在卄四日云當趁此擧行而其前卿與禮判奉審欽奉閣後詳細義定好矣上步出朝宗門過齋殿通禮跪啓請乘輿上乘輿入集成門還內諸臣以次退出
정조 23년
行都承旨李集斗坐行左承旨李書九坐行右承旨金履翼坐左副承旨洪義浩坐直右副承旨徐英輔坐直同副承旨金羲淳坐注書柳台佐病一員未差假注書洪命周仕呂東植仕直事變假注書趙碩章仕
정조 23년
李集斗啓曰明日乃是處暑視事當爲取稟而新涼未生老炎猶甚姑觀日候更稟之意敢啓傳曰知道
정조 23년
徐英輔啓曰以入直禁軍戎器點考進去下直之意敢啓傳曰知道
정조 23년
徐英輔啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 23년
傳于金羲淳曰入格儒生入侍
정조 23년
金履翼啓曰戶曹判書趙鎭寬禮曹判書徐龍輔依下敎來待矣傳曰入侍
정조 23년
金羲淳啓曰吏曹郞廳來言承旨有闕政事取稟傳曰前望單子入之待下批牌招察任
정조 23년
金羲淳以吏曹言啓曰今七月二十一日傳曰今年何年風泉之感尤切於是年而今日卽神皇諱辰也祇詣奉審與皇朝人子孫忠良後裔禮成望位榛苓之思愾我寤歎向者適値悶旱製射之退行旣有設言於儒生武士等所以不憚炎暑分所親試於朝宗門外及北營也賦居首二下贈吏曹判書申㬅玄孫幼學申溶詩居首三上文忠公金尙容六代孫幼學金履秀詔居首三中贈參判李惇敍五代孫進士李鍾夏各新印春秋一件賜給柳葉箭優等忠肅公趙廷翼六代孫哨官趙台錫按察使王楫七代孫守直官王胤錫各尙方弓一張賜給其餘製射入格人依書下分等施賞而取見參班擧案三學士後孫中洪尹兩學士家無在官者吳學士家亦無直派人有職者可謂近古未有是豈無論支嫡年限之受敎遵行之意乎令吏曹詳問各家草記因此又見之宋文正家京外職無一人從宦者亦豈成說一體訪問其直孫以聞曾聞曺文忠家祠版代遠之致將無寄寓之所云亦令禮曹詳問主家草記昔在先朝建閣於兩闕槐院近處敬奉皇朝誥勅因院廨頹圮巋然一閣在路傍甚妨於觀瞻此不過一間屋宇撤此構彼不至彼鉅且於奉室則於其西壝外側階仍舊間架移建妥奉允合於事理令度支問于禮曹卜日擧行事命下矣謹依下敎自臣曹詳問于各家則忠正公洪翼漢六代奉祀孫前判官養默其弟幼學容默年今二十七歲而俱在草土中云忠貞公尹集玄孫進士爔年今三十四歲云忠烈公吳達濟七代奉祀孫前縣監慶元方在承重草土中其弟幼學慶曾年今二十一歲云文正公宋時烈七代孫前郡守欽書方在奪告身中其弟進士欽時年今三十六歲云矣敢啓傳曰諸家中洪學士家人待闋服卽爲收用餘則口傳擬入可也
정조 23년
金羲淳以吏曹言啓曰新除授東部都事成時柱除拜後過限未肅拜童蒙敎官李禎國除拜後過限未出仕繕工監假監役官林炳遠受由過限不上來竝依例改差何如傳曰允其中因別諭該道薦剡或別爲宣召人豈可無端落仕乎竝勿爲改差分付道臣使之起送狀聞以爲召見之地可也
정조 23년
金羲淳以吏曹言啓曰俄者臣曹草記中忠烈公吳達濟六代孫以慶曾書入矣除職命下之後追聞慶仁之仁字誤認以曾字當初不能審愼之失臣不勝惶恐而望筒則以吳慶仁擬入之意敢啓傳曰知道別薦與宣召人請遞之故使之改擬則非特敎而時仕參下之無端作窠事體大不可況李薰徽前旣作窠者今又作窠卿之事可謂太偏矣推考薰徽旣作窠付虛司果而李永運作窠亦爲勿施監役加設單付待窠陞實可也
정조 23년
吏曹口傳政事以尹爔爲禧陵參奉以吳慶仁爲惠陵參奉以宋欽詩爲東部都事監役單李永運
정조 23년
徐英輔以兵曹言啓曰今七月二十四日大駕詣朝宗門外欽奉閣誥勅移奉時祗迎仍詣奉室行禮時侍衛軍兵及墻外環衛軍兵當爲磨鍊而今二月則墻外環衛軍以訓局步軍五哨磨鍊今二十一日則外各營入直軍營直外除出訓將率領環衛挾輦軍連以金虎門入直軍四十名磨鍊槍劍軍置之矣今番則何以爲之乎敢稟傳曰當由集成門往來別雲劍仍用其外侍衛入直磨鍊儀仗扈衛軍官等置之挾輩軍亦依近例而墻外環衛軍除之只於拱北門外訓將率西營北營軍餉色軍排立作門可也
정조 23년
徐英輔以備邊司言啓曰卽見內需司所報則以爲本司草記內卽接慶尙道金山直指寺僧統牒報本寺乃是定宗恭靖大王胎室奉安守護寺刹去甲申年分屬定延祜宮而伏地祗受先大王傳敎內世孫在焉其在所重一體事報備局之意分付本道所重與他寺懸殊而擧皆頹圮將至顚覆之境方欲修補雖以萬金之財決難完就自本司具由入啓僧資帖依楡岾佛會等寺例限八百張特下則以此分排於嶺南湖南湖西等道寺刹以爲趁時修補矣蓋此寺御筆奉安處與他自別法堂及僧房諸處幾至頹圮之境云本司所當助給物力而見今司儲不敷他無拮据之道何以爲之而渠之所報中僧帖事極爲猥濫而在前或因特敎或報備局或自禮曹筵稟然後成給僧帖之例報備局該曹間何以爲之乎惶恐敢稟判下內先朝下敎如此又有先朝御筆所重依前例報備局使之草記稟處可也事命下矣取考楡岾寺修葺時前例則以僧帖一百張劃下矣今此所請八百張其數太過而僧帖一百張令該曹參互成給仍飭道臣從便顧助畢修葺後形止狀聞亦依楡岾寺例擧行何如傳曰允
정조 23년
李書九以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全家頹壓二戶全幕頹壓九戶全幕漂失三戶各錢二兩完少漂多一戶二三間中完多頹少一戶各布一疋北部字內完少頹多一戶布一疋合錢二十八兩布三疋恤典依例分給之意敢啓傳曰知道
정조 23년
傳于金羲淳曰皇壇香祝奉詣時前導儀仗用不當用之件云者凡事之貿貿皆若此豈不駭然之甚乎前此望拜禮之闕字牌亦然而聞其謬例卽使改造矣書房色司鑰猶不處分儀仗郞何必責乎香路前則受香出闕門由拱北門入而近因定式建一門於金虎門近處西廊從其路奉詣細仗香亭太涉張大每年節享前一日禮房承旨與香官及忠義奉祝或至齋殿廳事精寫傳于獻官親享時寫祝於奉室近處設幕處寫畢仍爲權奉待時至傳祝而若有親押之命奉至齋殿或仍於奉室前爲之間處所臨時微稟事詳載香室謄錄皇壇儀
정조 23년
李書九以賑恤廳言啓曰漢城府民家頹壓別單判付內恤典令該廳卽爲分給事命下矣西部字內全幕頹壓四戶各錢二兩完少頹多二戶各布一疋合錢八兩布二疋恤典依例分給之意敢啓傳曰知道
정조 23년
徐英輔以訓鍊都監言啓曰謹依下敎今番北營擧動時衛內軍兵鳥銃三放技藝一次衛外軍兵鳥銃三放將官將校及待令馬兵柳葉箭一巡試取入格之類竝別單書入之意敢啓傳曰別單不必書入卿其卽爲分等施賞其中如有炮三中人直給兼料挾輦軍則如有二中一體陞禁而近來本局軍公然爲禁營軍代役豈不悶甚乎金虎門西營或各直處中量減者卿若難於指一草記與曾經諸將臣各具意見今日內論理草記可也
정조 23년
掌令崔禧延持平洪宅夏獻納南履翼正言鄭澣啓曰請遲晩後物故罪人啓能亟施孥籍趾賊等凶種快施邦刑獻遂設鞫得情請夏賊子女竝施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法請承款後物故罪人九宗亟施孥籍之典答曰不允
정조 23년
獻納南履翼正言鄭澣啓曰請金甲島爲奴罪人克觀更令王府嚴鞫得情快正王法請逆賊尙魯亟施孥戮之典請濟州牧定配罪人姜彝天黑山島定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 23년
知敦寧蔡弘履疏曰伏以臣於前後祗伏奉敦府之命非止一再而臣本無敦寧故每於除旨之下輒陳援例之章屢蒙體諒之恩瀆擾極矣屑越甚矣私心悚惶倘復如何臣於日前又伏承新命而公格私義與前無異以臣隨處竭蹶之誠不敢爲冒膺之計玆不得不略入文字仰瀆崇聽伏乞聖慈亟命選部照例遞改俾存公格俾安私分千萬幸甚臣無任云云答曰省疏具悉疏辭令該曹稟處
정조 23년
己未七月二十二日辰時上御熙政堂入格儒生入侍時右副承旨金羲淳假注書呂東植記注官金景煥承膺祚以次進伏幼學申溶黃鐸金在源金履秀進士李鍾夏幼學李相斗生員任壽益幼學金致益業儒金敏淳前察訪金獻行生員尹爔前學官李廷年幼學金遠根生員金愚淳縣監李厚老幼學李濟翼生員李道明進士任尙泰幼學洪稚圭洪秉一金善根前都事李台峻幼學南正容進士金履祜幼學田益龍兪碩柱進士曺錫倫幼學宋天圭李濟敬金致觀立於庭下上命儒生陞殿以次進奏姓名敎溶曰詩賦做幾首溶曰賦則五百首詩則無所作矣上曰居何處溶曰居忠州矣上曰爾家先祖節義卓越比諸授命辦死之危忠勁節不讓毫末曠感之懷予實深摯大抵義理之於人與性命無異爲汝祖子孫者當遵奉遺訓毋致墜失也此冊卽新印春秋也爾其持去可也昨日傳敎爾亦見之乎溶曰未及見之矣上曰承宣謄給傳敎一本使之見之也敎鐸曰詩賦做幾首鐸曰賦三百首詩百餘首矣上曰爾本在鄕乎鐸曰居扶餘矣上曰爾之文體不襲時舊甚可嘉賞敎在源曰誰之族也在源曰至親則無立朝人矣上曰與光恩副尉爲幾寸在源曰十一寸矣上曰詩賦做幾首在源曰賦八百首詩五百首矣敎履秀曰爾文甚佳做詩幾首履秀曰做五百首矣上曰亦知解題乎履秀曰果知之矣敎鍾夏曰詔券無可優等者爾文亦不善作矣敎相斗曰誰之族也相斗曰李相璜之十二寸矣上曰做賦幾首相斗曰做五百首矣敎壽益曰爾則每被選矣敎致益曰爾是襄毅公幾代孫乎致益曰八代孫矣上曰人甚了了矣命擧顔敎曰年幾何致益曰三十歲矣上曰做賦幾首致益曰千首矣敎敏淳曰做賦幾何敏淳曰所做不多僅爲百首矣上曰汝欲做何業敏淳曰以儒業從事矣上曰爾以當今爲題解而亦善作甚可奇也筆則是爾自書乎敏淳曰然矣上曰賞紙則歸給吏判也敎獻行曰年幾何獻行曰五十九歲矣上曰爾則連爲被選而今番則文不善作矣命爔擧顔敎曰爾是忠正之幾代孫爔曰玄孫矣敎廷年曰爾是故重臣李獻慶之子乎廷年曰然矣上曰爾文好矣而太草草矣命致益進前敎曰何當下鄕致益曰姑欲留京矣上曰爾是幼學則亦不得居齋矣致益曰然矣上曰承宣分付泮長俾參食堂可也敎遠根曰誰之族也羲淳曰金道淳之子也上曰做賦幾首遠根曰做三百首矣命愚淳擧顔敎曰做賦幾首愚淳曰三百首矣敎厚老曰爾是安春君之子乎厚老曰然矣上曰安春君無恙乎厚老曰近多呻吟矣上曰年老故然矣爾有兄弟而子女幾人厚老曰臣是獨身而子女則有一人矣敎濟翼曰誰之族也濟翼曰至親則無立朝人矣敎道明曰誰之族也道明曰至親則無立朝者矣上曰做賦幾首道明曰做三百首矣敎尙泰曰做賦幾首尙泰曰做三百首矣敎稚圭曰汝兄則何不赴擧稚圭曰臣兄則以限後不得呈券矣敎秉一曰與誰爲近族秉一曰與洪元燮爲五寸矣上曰賦表做幾首秉一曰賦百表五十矣敎善根曰爾是故宰臣之子乎羲淳曰然矣上曰做賦幾首善根曰做數百首矣上曰年幾何善根曰三十六矣敎台峻曰久未相見今爲復職乎台峻曰未爲復職矣敎正容曰做賦幾首正容曰做四百首矣敎履祜曰前此屢見矣年今幾何履祜曰年三十八矣敎益龍曰爾是田德雨之親屬乎益龍曰臣是德雨之子也上曰爾家有幾人益龍曰臣之從兄弟一爲禁軍一爲守直官矣上曰爾則何爲儒業也益龍曰貧且病不能操弓矣命碩柱擧顔敎曰做賦幾首碩柱曰始做十首矣上曰此後加作也敎錫倫曰爾則屢見之矣敎天圭曰爾是誰之子也天圭曰前郡守煥章之子矣上曰爾家有立朝者乎天圭曰今則無之矣上曰昨下傳敎爾果見之乎天圭曰未及見之矣上曰承宣謄給傳敎一本可也敎濟敬曰爾是忠烈公幾代孫乎濟敬曰七代孫矣上曰爾家有立朝人乎濟敬曰無之而臣之兄爲額外閑良矣上曰待敎及閣吏使之入來頒賞也賤臣承命出傳檢校待敎李存秀率閣吏入來頒賞諸生以次領賞如儀訖先退上曰諸承旨持公事入侍而戶禮堂如已奉審亦與有司堂上偕入也景煥承命出傳行都承旨李集斗行左承旨金履翼右承旨洪義浩左副承旨徐英輔假注書洪命周檢校待敎李存秀戶曹判書趙鎭寬禮曹判書徐龍輔備局有司堂上李書九以次進伏訖英輔讀奏黃海兵使鄭學畊狀啓捉虎申飭事全羅左水使趙岱狀啓呂島萬戶金景文到任事平安兵使李儒敬狀啓兔城僉使康萬年到任事平安監司韓用龜狀啓望後巡檢大國人出來事義州府尹李基讓狀啓望後巡檢大國人出來事咸鏡監司具㢞狀啓開市時大國人牛馬料區劃事令廟堂稟旨分付事義浩讀奏江原監司南公轍啓本罪人洪南宅歙谷縣到配事忠淸監司李泰永啓本殺獄罪人等同推開坐事黃海監司曺允大啓本罪人奴點乭伊松禾縣到配事履翼讀奏忠淸監司李泰永啓本遺棄兒收養形止開錄事忠淸監司李泰永狀啓羅州等三邑稅船到平薪鎭逢風漂盪莫知去處今方星火搜訪事忠淸監司李泰永狀啓忠州等邑渰囕燒死人恤典題給事分書判付訖集斗曰敬奉閣事日記依下敎考出而草謄持入矣上曰入之覽訖敎曰伊時記注頗爲詳悉可備考據原日記持入也命周承命出持入上覽訖敎曰其時事誠是盛擧也仍命戶禮堂進前敎曰卿等奉審則凡節果何如耶龍輔曰奉安於樻子而以冊子主壁御筆御畫及刻板分奉於左右矣上曰移奉時節次當何以爲之耶龍輔曰當以龍亭移奉而不必用黃龍亭黃儀仗等屬至若簇子則稍爲長大恐難以龍亭奉安矣上曰簇子則以腰輿奉安爲好而至若刻板所重稍別與冊子奉於架子覆以黃袱似無未安之端移奉時卿等與槐院堂上同爲陪進之地好矣而改建後則造成三層欌子以爲分排奉安之地可也龍輔曰欽奉閣則雖以冊子主壁而移建後則以御筆御畫奉安於欌子第一層而中層奉冊子下層奉刻板恐好矣上曰更爲從便議定而欌子亦須稍大造成也懸板則敬奉閣是先朝行禮之所也移建後須以此懸板移揭而欽奉閣懸板亦是先朝御筆亦須更議移懸爲好竝令戶曹更施丹䑾可也至於擇日草記宜待傳敎爲之而昨日之徑先來呈誤矣龍輔曰昨日下敎未能諦悉致此做錯極爲惶悚矣仍奏曰敬奉閣開基吉日時及欽奉閣誥勅移奉吉日時令日官池景喆推擇則敬奉閣開基今月二十四日辰時定礎立柱上樑同日申時欽奉閣誥勅移奉同日卯時敬奉閣誥勅奉安同月二十七日卯時爲吉云以此日時擧行之意分付該曹及該院何如上曰依爲之二十四日先詣朝宗門外祗迎仍詣奉室行禮見始役二十七日奉安時亦如之以此磨鍊可也出擧條龍輔曰敬奉閣誥勅及御筆御畫奉安之後事體與前有異不可無奉審曝曬之節每年春初奉審時一體奉審擧行之意定式施行何如上曰依爲之出擧條仍敎曰移奉後奉安前則權奉於齋殿可也敎鎭寬曰開基在於卄四奉安又在卄七則三日內可以畢役乎鎭寬曰卄四日仍爲上樑則其後役事不過修粧之節三日內不患不告準矣上曰材木等節自敬奉閣仍舊移用爲好而至於柱礎則以新石爲之也上曰所奉冊子則爲幾卷乎書九曰謄錄十二卷吏文十五卷矣上曰其中必多可考文蹟謄出爲好而奉安前可以盡謄乎龍輔曰卷秩甚多似難趁卽謄出而冊子所重與他稍別從後謄出似無所妨矣上曰欽奉閣之巋然路傍論以事體誠爲未安矣今若移奉於皇壇之西則豈非盛擧耶龍輔曰聖敎至當矣上曰誥勅奉安之室建置於槐院近處古例卽然欽奉閣旣已移建則奉安閣亦令移建於槐院傍近處似爲得當槐院近處公廨有可移建處乎龍輔曰似必有可建處而未得詳知矣上曰奉安閣所奉文書亦爲幾何書九曰仁廟朝以後詔勅及諡冊誥命等文書奉在四樻子矣仍命鎭寬等先退敎曰注書出去擧條斯速書入也賤臣承命退出義浩曰今日詣臺兩司傳啓承批之後始以昨日政院請推事避嫌故自本院雖已退却而諸臺之先傳啓後避嫌有損體例不可無警推考何如上曰依爲之出擧條上曰新除授承旨牌去來知入命周承命出問回奏曰姑未承牌云矣命書榻敎曰未肅拜承旨許遞前望單子入之待下批牌招察任仍命退諸臣以次退出
정조 23년
行都承旨李集斗坐行左承旨李書九坐直右承旨洪義浩坐左副承旨鄭尙愚坐右副承旨徐英輔坐同副承旨金羲淳坐直注書柳台佐病一員未差假注書洪命周仕呂東植仕直事變假注書趙碩章仕
정조 23년
李集斗啓曰今日拜辭惠陵參奉吳慶仁以禧陵參奉來呈肅單臣之矇然捧入不勝惶恐而原單子勿施誤爲來呈之當該通禮院官員所當重勘而本院請推之外無他可施之罰何以爲之而不善知委之該曹堂上不可無警推考何如傳曰允引儀拿處
정조 23년
李集斗啓曰行右承旨金履翼今日不爲仕進卽爲牌招何如傳曰許遞前望單子入之待下批牌招察任
정조 23년
備忘記三陟營將姜彙喆下直長弓一張長箭一部片箭一部筒兒一箇賜給
정조 23년
金羲淳啓曰玉堂上下番俱空事甚未安應敎副應敎副修撰一員未差副校理曺錫中方在禁推副修撰金銑在外校理高宅謙李垿修撰金熙周趙得永倂卽牌招以爲推移入直之地何如傳曰竝許遞政官牌招開政
정조 23년
李書九啓曰玉堂上下番俱空已至多日事甚未安今日政新除授玉堂竝待下批牌招以爲推移入直之地何如傳曰允
정조 23년
有政吏批行判書金文淳進參判參議未差同副承旨金羲淳進以尹命烈爲校理曺允遂南履翼爲修撰洪良浩爲左參贊李冕膺爲禮曹參判尹在陽爲吏曹佐郞李惟采爲典籍李薰徽爲司僕主簿兼養賢主簿單李海淸兼養賢直長單韓學用贈執義李光軫贈吏判例兼以壬辰殉節贈諡例定式加贈正卿事承傳
정조 23년
兵批判書李在學參判朴基正病參議朴奎淳入直進參知閔昌爀病右副承旨徐英輔進上護軍洪良浩李祖源李秉鼎大護軍申思運金翊休權裕護軍金履翼副護軍兪漢寧李顯默李東稷副司直金履載高宅謙李垿曺錫中副司果金熙周趙得永金銑李薰徽以上竝單付
정조 23년
吏批再政以鄭昌耆爲刑曹正郞韓用謙爲軍資判官
정조 23년
李書九以弘文館言啓曰本館上番無他推移之員不得已以下番姑陞入直之意敢啓傳曰知道
정조 23년
李書九以禮曹言啓曰謹依傳敎文忠公曺漢英祠版寄寓之所問于本家則以爲文忠祠版以其祀孫親盡之故見方移住于支孫驪州居幼學允厚家而允厚同行只有一二人年皆衰老將至於無所寄寓云矣敢啓傳曰知道
정조 23년
徐英輔以訓鍊都監言啓曰本局草記批旨內別單不必書入卿其卽爲分等施賞其中如有砲三中人直給兼料挾輦軍則如有二中一體陞禁而近來本局軍公然爲禁營軍代役豈不悶甚乎金虎門西營或各直處中量減者卿若難於指一草記與曾經諸將臣各具意見今日內論理草記可也事命下矣謹依傳敎問于曾經諸將臣則前大將李敎懋病不能獻議趙心泰以爲宿衛軍兵之減其名數關係不輕有不敢容易臆對而但金虎門及廣智營入直軍數之自壬子年添加者旣爲六十五名此非別創增額伊時銅龍門入直集賢門入直竝以鄕軍入直事定式後原番訓局軍除西營入直而餘爲六十五名故闕內入直軍不敢以餘數遽然除出以金虎門五十名廣智營十五名添入之意草記蒙允因循至今矣若非鄕軍停番之時本局軍別無代直偏苦之弊而今此量減之命寔出於軫恤軍卒之特恩惠澤則其在對揚德意之道必思所以從長通變姑減其金虎門及廣智營餘數添入軍六十五名使之推移排番則東營集春營代直軍一百名足可使輪回休息實惠下究云矣臣意則宿衛入直事體甚重禁營今雖停番弘化門銅龍門集賢門入直御廳鄕軍旣已替把其與兩營停番時專當入直有異在本局軍宜無爲弊之端且軍兵番次每朔不過二三日則入直軍數之量減一款有不可擬議惶恐敢啓傳曰知道金虎門五十名廣智營十五名鄕軍上番間自後三日姑爲除之可也
정조 23년
徐英輔以訓鍊都監言啓曰謹依別單書入草記批旨軍兵中鳥銃貫一中邊二中一名邊三中一名陞付兼司僕挾輦軍邊二中一名亦爲陞禁其餘貫二中一名木二疋貫一中邊一中十二名邊二中二十七名各木一疋布一疋貫一中三十五名邊一中一百五十名各木一疋技藝上中等一名木一疋上下等三十三名各布一疋將官將校柳葉箭貫一中邊一中二人邊二中三人各弓箭一部貫一中二人各弓一張邊一中十六人馬兵邊一中四名各箭竹一百箇分等施賞之意敢啓傳曰知道
정조 23년
徐英輔以訓鍊都監言啓曰謹依傳敎敬奉閣畢役間北營廣智營軍分半輪回除出本局中軍李得濟率領拱北門外作門而出用與還入時竝除標信擧行之意敢啓傳曰知道
정조 23년
洪義浩以義禁府言啓曰通禮院假引儀李命翼拿處事傳旨啓下而假引儀則以雜歧例自刑曹擧行事曾有定式矣李命翼移送刑曹之意敢啓傳曰分揀可也
정조 23년
徐英輔以訓鍊都監言啓曰入直軍減數收議草記批旨內知道金虎門五十名廣智營十五名鄕軍上番間自後三日姑爲除之可也事命下矣今七月二十五日爲始金虎門軍五十名廣智營軍十五名限禁衛營鄕軍上番間姑爲除之之意敢啓傳曰知道
정조 23년
吏曹啓目粘連觀此知敦寧蔡弘履上疏則以爲臣本無敦寧亟命選部照例遞改俾存公格亦爲白有臥乎所旣無敦寧則揆以公格似當許遞是白乎矣重臣所帶遞仍當否臣曹不敢擅便上裁何如判付啓依回啓施行爲良如敎
정조 23년
刑曹判書李得臣疏曰伏以臣有罪未勘有除輒膺屢登前席獲瞻耿光榮耀雖極悚愧且切昨於齋所又伏奉秋曹特除之命事會滚急雖不得不蒼皇出肅而第臣之所叨內局提調之任不得與刑獄衙門兼綰者以有所重而然也且臣自經向來暑癨尙今喘喘小有勞動輒復添劇逐日赴坐斷無其望玆敢略入文字仰瀆崇嚴伏乞聖慈俯賜鑑諒特遞臣所帶之職以存公格仍治臣瀆撓之罪以照法紀千萬幸甚臣無任云云答曰省疏具悉兼帶藥院之任許遞
정조 23년
己未七月二十三日卯時上御重熙堂諸承旨持公事入侍時行左承旨李書九左副承旨洪義浩假注書洪命周呂東植記注官金景煥承膺祚檢校待敎李存秀以次進伏訖上曰惠陵參奉入侍出榻敎命周承命出傳與惠陵參奉吳慶仁偕入進伏慶仁進奏職姓名命擧顔敎曰年幾何慶仁曰十九歲矣上曰誰之壻也慶仁曰進士尹光烈之壻也上曰爾須善爲供職也命先退義浩曰禧陵參奉亦爲待令而以肅單誤呈之故未得肅謝矣上曰明日與宋欽詩同爲謝恩也命書傳敎曰承旨房仍左承旨爲禮房書九讀奏忠淸監司李泰永狀啓靑山縣監權載大到任事義浩讀奏慶尙監司申耆啓本罪人朴昇福盈德縣到配事慶尙監司申耆啓本徒年罪人金萬中限滿令該曹稟處事分書判付訖命書榻敎曰敬奉閣畢役間拱北門除標信開閉兵曹堂郞各一員進去禁雜人北營廣智營軍分半輪回除出門外作門該營中軍率領出用與還入時除標信上曰祭巳年七月日記入之命周承命出持入上覽訖命書傳敎曰記昔先朝癸巳七月行禮于敬奉閣而提督子孫三學士及文忠公金尙容文正公金尙憲家祀孫有別爲記錄之敎予於其時隨詣仰覩二十七日敬奉閣奉安時參班依癸巳下敎提督家奉祀孫及學士家文忠文正家奉祀孫使之入來命書榻敎曰明日行禮以奉室書之而版位設於冽泉門外齋宿及諸臣淸齋不必磨鍊以此分付書九曰明日奉室行禮時冽泉門外設版位事命下矣二十七日敬奉閣誥勅奉安後當於閣前行禮而旣是一壝之內則奉室行禮自當兼行以此分付該曹磨鍊儀註此後奉室行禮時敬奉閣雖有奉番節次而行禮則依此例兼行於奉室前事一體定式似好故敢此仰達矣上曰依爲之出擧條書九曰誥勅文書權奉時卓子及欌子竝移用本閣所奉之件乎上曰從便爲之而亦用牧丹屛可也書九曰欽奉閣所奉文書頗爲疎略有欠考據臣意則因此事會外間所在野乘家集等文字另加蒐輯成出一篇文字似好矣上曰敬奉閣建置之意爲奉皇朝文字而事蹟有欠詳備所奏是矣而皇壇誌若趁此輯成以爲同奉之地則豈非盛擧耶外間文字廣加蒐輯好矣書九曰外間所存未能詳知而江華外奎章閣似有可考文字矣上曰待敎出取外閣形止案以入可也存秀承命出持入上曰其中冊名之有屬於皇朝事者待敎須錄送政院可也存秀承命先退書九曰昨日取見槐院謄錄則皇朝時表箋奏咨呈揭等文字頗多蒐輯而數三卷見佚敬奉閣奉安件今當考出添錄矣臣意則此等文字之散見於野乘文集而闕漏不載者亦必有之廣加採錄編成一書以活字印出若干件分藏于史庫諸處實合於尊事體徵文獻之道若其考出編次之役則令本院官員及製述吏文學官中可堪人分掌看檢似好故敢此仰達矣上曰依爲之出擧條上曰奉安閣若欲移奉於槐院則卿於申退時看審形止好矣書九曰先令戶曹郞廳看審以來好矣上曰唯命書刑曹判書李得臣疏批訖命退承史以次退出
정조 23년
行都承旨李集斗坐行左承旨李書九坐行右承旨李義弼未肅拜左副承旨洪義浩坐直右副承旨徐英輔坐同副承旨金羲淳坐直注書柳台佐病一員未差假注書洪命周仕呂東植仕直事變假注書趙碩章仕
정조 23년
大駕詣皇壇行禮罷還內後內閣政院玉堂藥房口傳問安答曰知首
정조 23년
徐英輔以禁衛營言啓曰本營中軍吳毅常身病猝重勢難察任今姑改差何如傳曰允
정조 23년
兵曹口傳政事以徐有秉爲禁衛中軍
정조 23년
金羲淳以吏曹言啓曰社稷大祭祭官中時無職名人令該曹口傳付軍職何如傳曰允
정조 23년
正言鄭澣疏曰伏以臣至庸極陋濫叨言地觸事瘡疣隨處顚錯詣臺闕啓大損體例而罰止問備引避自靖便成日課而輒蒙涵貸臣戴罪含恩且惶且感固當策勵駑鈍奔走殫竭而其奈已試之地僨誤日積進退之際廉防亦重豈可徒恃寵靈揚揚冒據哉且使臣雖欲放倒廉義冒沒行公目下情理尤無供職之望臣有偏母年迫九耋入夏以來種種暑泄症形沈苦調補失宜而胃氣積敗飮啖全却而眞元大脫夙宵扶護惟臣一人矣臣自數日以來黽勉出膺動輒俟勘惶懍度日未敢言私而再昨公退省視病母則忽添挾食暴泄復劇涔淹凜綴之狀日甚一日臣方左右扶將寸心如灼顧今情地暫時離捨其勢末由歷日虛縻冞增惶蹙玆不得不疾聲呼籲於孝理之下伏乞聖慈諒臣難冒之義憐臣至切之懇亟許鐫免俾便救護仍治臣瀆擾之罪以肅朝綱以安微分千萬幸甚臣無任云云省疏具悉爾其勿辭救護
정조 23년
己未七月二十四日卯時上詣皇壇奉室行禮入侍時行都承旨李集斗行左承旨李書九右承旨洪義浩左副承旨鄭尙愚右副承旨徐英輔同副承旨金羲淳假注書洪命周呂東植記注官金景煥承膺祚一提學鄭民始檢校直閣沈象奎金近淳檢校待敎李存秀以次侍立訖時至通禮跪啓外辨上具翼善冠衮龍袍乘輿出集成門侍衛諸臣以次隨駕藥房都提調李秉模進奏曰暑日勞動聖體候若何上曰一樣矣仍進發上曰諸堂陪誥勅今到何處云耶義浩曰方到明禮門矣大駕至齋殿門外通禮跪啓請降輿上降輿入朝宗門至冽泉門外詣板位引儀唱四拜上行四拜禮訖由東夾門入詣奉室奉審如儀訖詣壇上奉審繞壇一周訖敎曰侍衛則引向役處可也仍詣役處命入役人始役敎曰役事必須善爲而勿致喧譁也命戶判進前戶曹判書趙鎭寬進前敎曰役事今日內當至何境鎭寬曰上樑吉時在於申時優可以趁此時爲之矣上曰何待申時今日旣是吉日則雖差早爲之亦無所妨而今日內塗壁於一邊好矣民始曰一邊壁及塗灰等節今日內足可爲之矣命戶曹正郞李良會進前敎曰舊閣亦須速令撤毁而撤毁進去者誰也良會曰佐郞朴民淳進去矣上曰別工作是誰也鎭寬曰李永運矣上曰人甚了了矣敎鎭寬曰卿須善爲檢飭勿致喧譁可也仍命前導還出冽泉門敎英輔曰承旨留在看檢待他承旨交代可也仍出朝宗門至齋殿前詣祗迎所大臣及諸堂陪進移奉香亭至齋殿上祗迎訖命開齋殿門奉入上由西夾門入命書九與禮堂入齋殿奉安訖上入齋殿命書九開樻子奉審還出齋殿敎曰今番令槐院官員鎖齋殿門此後則令守直官擧行也仍命承文院官員進前賤臣承命出傳承文檢校金洪運進奏職姓名上曰爾等於今番事多所效勞本院官員爲幾人而亦有正字乎洪運曰官員則只有臣及判校李錫祺而正字則無之矣上曰兩員名字注書錄之也仍出齋殿門通禮跪啓請乘輿上乘輿敎秉模曰奉安閣亦爲所重槐院墻內無可移建處乎秉模曰槐院之地頗爲狹窄果無可建之地矣上曰卿須與一提學詳審形止言送政院可也仍進發至集成門外上曰禧陵參奉東部都事入侍出駕前下敎賤臣承命出傳與禧陵參奉尹爔東部都事宋欽詩偕入進前奏職姓名命擧顔敎曰退去肅拜可也爔等先退命書駕前下敎曰左副承旨許遞前望單子入之仍還內諸臣以次退出
정조 23년
己未七月二十四日未時上於重熙堂同副承旨入侍時同副承旨金羲淳假注書呂東植記注官金景煥承膺祚以次進伏訖上曰禮房及右承旨入侍賤臣承命出傳行左承旨李書九右承旨洪義浩進伏上曰敬奉閣役事如可速卽告竣則明日亦是吉日也仍爲奉安爲好右承旨退詣役處與軍士房承旨交遞檢飭而明日早朝可以訖役與否問於戶判以奏也義浩承命先退上曰奉安閣所奉誥勅雖是彼中文字所重果何如也敬奉閣旣已移建之後所見亦甚未安矣槐院墻內無可移建處乎書九曰槐院形止甚爲𨺹隘果無可建處矣上曰承文院本是闕內之司而奉安閣乃該院傍近處所建也今旣不得移建於院傍則亦當於闕外稍近處爲之稍近處果無便當之地如儀賓府龍虎營等處亦皆如何耶書九曰當建處未及思得矣雖或有之皆是寰闠中𨺹隘之地而儀賓府龍虎營則臣未得見之矣命書傳敎曰朝詣冽泉門外行禮仍審敬奉閣新址雖是謄鏤之本皇朝誥勅藏于皇壇之傍縫雲靑管若接昔日皇華之盛周旋登降當作何懷自洪武二十五年煌煌誥勅輝暎海山四牡交馳視同內服惟我列祖是承是述拱護如彝器尊閣如大訓逮至南城之駐蹕也忠貞公尹集文簡公鄭蘊言於行在曰彼若求皇朝誥印以義爭之彼必見諒聖祖奬之而時危事窘難以義爭太王珠玉不得全有於去邠之時則此志士仁人所以撫膺長噑至於抆血而不知止者也適當是閣之移建想古人爲國先事之憂尤切曠感李提督三學士兩大臣祀孫之參班昨旣有命文簡後孫豈可獨漏乎使之一體參班騎箕有年久闕官享豈非欠典文簡公鄭縕奉祀孫內贍奉事鄭軾特除守令用示予寤寐不忘之意上曰此傳敎出書兩本一則出給鄭軾使之奉安於文簡公祠宇一則令廟堂關送于道臣使之揭板於文簡之閭可也上曰鄭軾見帶何官耶知入也賤臣承命出問回奏曰內贍奉事矣命書榻敎曰內贍奉事鄭軾守令今日內擬入上曰注書出去令鄭軾待令于政完可也賤臣承命出傳入奏曰申時已至而院中無承旨吏兵曹省記軍號不得入啓云矣上曰令注書捧入也賤臣承命出捧入書九跪進上曰敬奉閣誥勅移奉時黃儀仗則雖不用而鼓吹則用之事甚未安矣仍敎曰大抵皇朝之於我國實有萬世不可忘之深恩隆渥粤自開國以來視同內服至于壬辰罷弊中原掃除島夷特蒙再造之德雖於冠屨倒置之後惟我列聖朝繼繼承承已成一副當尊王大義理先朝於敬奉閣奉安之後望拜之禮無常行之矣今日誥勅移奉之時齋殿祗迎之路皇靈陟降怳若監臨大抵此箇義理已成我家家法若或少忽於此則其可成說乎今則事旣久遠人多茫昧或有不識春秋大義之爲何事者豈非慨然之甚乎書九曰如此之人雖或有之苟有彝性則豈不知此箇義理乎仍命退承史以次退出
정조 23년
行都承旨李冕膺坐行左承旨李書九坐行右承旨宋銓坐直左副承旨洪義浩坐右副承旨徐英輔坐直同副承旨金羲淳坐注書柳台佐病一員未差假注書洪命周仕呂東植仕直事變假注書趙碩章仕
정조 23년
大駕詣皇壇敬奉閣行禮罷還內後內閣政院玉堂藥房口傳問安答曰知道
정조 23년
藥房都提調李秉模副提調徐英輔啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 23년
傳于李書九曰當由集聖門奉審權奉處仍詣冽泉門外行禮視工役時刻隨時待下敎詣閤
정조 23년
傳于徐英輔曰挾輦軍三十名禁軍則入直而別將除之侍衛亦以入直爲之拱北門外中軍仍爲待令
정조 23년
傳于金羲淳曰應敎前望單子入之
정조 23년
應敎前望單子入之洪樂游落點
정조 23년
備忘記義州府尹李羲甲下直長弓一張長箭一部片箭一部筒兒一箇賜給
정조 23년
吏曹口傳政事以鄭軾爲陽川縣監
정조 23년
戶曹參判前望單子入之李集斗落點
정조 23년
承旨前望單子入之李冕膺落點
정조 23년
李冕膺啓曰行右承旨李義弼以嘉義下批矣行都承旨李冕膺資是嘉善座次有違格例何以爲之敢稟傳曰許遞前望單子入之待下批牌招察任
정조 23년
承旨前望單子入之宋銓落點
정조 23년
禮曹參判前望單子入之李義弼落點
정조 23년
傳于洪義浩曰左副承旨入侍
정조 23년
有政吏批行判書金文淳進參判參議未差同副承旨金羲淳進以李益運爲吏曹參判以鄭尙愚爲吏曹參議以李龜雲爲執義以曺喜有爲獻納以李永運爲司圃別提行右承旨李義弼今加嘉義敬奉閣移建欽奉閣扁額合揭誥勅奉安時禮房承旨判校李錫祺校檢金洪運以上今加通政加資事承傳
정조 23년
兵批判書李在學進參判朴基正病參議朴奎淳入直參知閔昌爀病右副承旨徐英輔進以李錫祺金洪運爲五衛將大護軍蔡弘履護軍閔台爀副護軍鄭尙愚竝單付
정조 23년
以刑曹坐不坐單子傳于金羲淳曰懸病參議許遞
정조 23년
以漢城府坐不坐單子傳于金羲淳曰未肅拜右尹許遞
정조 23년
宋銓以禮曹言啓曰敬奉閣改建之役今已告完奉安吉日令日官推擇則今二十五日辰時爲吉云以此日時擧行何如傳曰允
정조 23년
徐英輔以兵曹言啓曰今五月二十五日漢城府草記襄毅公金景瑞子孫依傳敎搜訪別單書入事傳曰分付道臣招見諸人可合武職人一人起送兵曹使之草記可也事命下矣謹依傳敎自本曹發關該道矣平安監司韓用龜回移內襄毅公金景瑞奉祀孫金思惕之第三子閑良致和年今二十三歲以武爲業身手射藝稍勝於諸人故助給糧資上送云而金致和今已上來之意敢啓傳曰口傳先付禁旅秋等試射時待令可也
정조 23년
徐英輔以訓鍊都監言啓曰依傳敎皇壇守直官王道承本局旗牌官加出差下待窠陞實之意敢啓傳曰知道